Seepeale vallandusid ka Eesti toetajate häälepaelad. Helsingin Sanomate kultuuritoimetaja Hannu Marttila kirjutas ülalmainitud kummalise "tasakaalu" kohta: "Kujutlegem, et Saksa naabermaal Šveitsis avaldatakse raamat, kus kirjeldatakse juutide saatust Saksamaal aastail 1933-1945, ja paigale saabub rühm uusnatse, kes väidavad,  et Holocausti pole olnud, ja et raamatu avaldamine on osa bolševistlikku juudi konspiratsiooni…" (HS 24.03.09). Marttila küsib retooriliselt, kas ka siis imestaks ekspert TV-uudistes, miks šveitslasi vaevatakse Saksamaa siseasjadega, ja kas meedia annaks kõnealusele protestirühmale täpselt poole teemale kulutatud eetriajast. Tema sõnul pole selline "tasakaalustatus", mis asetab aastate uurimustöö ja põlvkondade kogemuse võrdväärsesse positsiooni tänaval räuskava marginaalse rühma protestidega, muud kui  lihtsalt nihilism.